**Projektas**

**LIETUVOS RESPUBLIKOS**

**ŠEIMOS STIPRINIMO**

**ĮSTATYMAS**

2016 m. d. Nr.

Vilnius

**PREAMBULĖ**

*Lietuvos Respublikos Seimas,*

*pripažindamas, kad santuokos ir šeimos institutų įtvirtinimas Konstitucijos 38 straipsnyje rodo neatsiejamą ir neginčijamą santuokos ir šeimos ryšį,*

*pabrėždamas, kad šeima kaip natūrali ir pagrindinė visuomenės ląstelė užtikrina šeimos narių bei visų kartų gerovę ir sveikos visuomenės raidą, tautos bei valstybės gyvybingumą ir istorinį išlikimą,*

*gerbdamas ir vertindamas piliečių apsisprendimą kurti šeimą arba rinktis kitokį gyvenimo būdą,*

*įvertindamas demografinių pokyčių ir šeimų irimo padarinius vaikams, suaugusiems asmenims, visuomenei ir valstybei,*

*siekdamas realizuoti konstitucinę nuostatą dėl motinystės, tėvystės ir vaikystės visokeriopos apsaugos,*

*priima šį įstatymą.*

**PIRMASIS SKIRSNIS**

**BENDROSIOS NUOSTATOS**

**1 straipsnis. Įstatymo paskirtis**

Šio įstatymo paskirtis – sudaryti sąlygas, padedančias kurti, išsaugoti bei stiprinti šeimą, kaip palankiausią aplinką vaikui augti ir vystytis.

**2 straipsnis. Pagrindinės šio įstatymo sąvokos**

1. **Šeimos stiprinimas** – kryptinga veikla, kuria siekiama sudaryti teisines, socialines, ekonomines, kultūrines ir kitas sąlygas, skatinančias asmenis sukurti, puoselėti bei išsaugoti šeimą, kaip prigimtinę palankiausią aplinką augti ir vystytis vaikams.

2. **Šeimų organizacijos** – viešosios naudos ir nacionalinės skėtinės nevyriausybinės organizacijos, kurių pagrindinis veiklos tikslas – atstovauti šeimoms ar tėvams bei kurti šeimai palankią aplinką.

3. **Su šeimomis dirbančios organizacijos** – viešosios naudos nevyriausybinės organizacijos, bendruomenės, religinės bendruomenės ir bendrijos, kurių pagrindinis veiklos tikslas – teikti paslaugas šeimoms ar tėvams.

**3 straipsnis. Šeimos stiprinimo** **įgyvendinimo principai**

Šeimos stiprinimo įgyvendinimo principai:

1. Subsidiarumo – pagalba ir parama šeimai teikiama tik tada, kai ji yra reikalinga, skatina šeimos pastangas pačiai savarankiškai veikti ir teikiama tuo lygmeniu, kuriuo yra veiksmingiausia.

2. Savarankiškumo – šeima savarankiškai priima sprendimus susijusius su šeimos gyvenimu.

3. Pagarbos šeimos gyvenimo privatumui – šeima pati sprendžia, kokia informacija apie šeimos gyvenimą gali tapti viešai prieinama.

4. Bendrojo gėrio – teikiant paramą šeimoms prioritetas teikiamas tiems šeimos gyvenimo pasirinkimams, kurie labiau prisideda prie pačios šeimos ir visos visuomenės (įskaitant ir asmenis nesukūrusius šeimos) bendrojo gėrio.

5. Tėvystės ir motinystės papildomumo – teikiant paramą ir pagalbą šeimai turi būti atsižvelgiama į vaiko prigimtinį poreikį turėti tėvą (įtėvį) ir motiną (įmotę).

6. Informavimo – valstybės ir savivaldybių institucijos ir įstaigos informuoja šeimas joms aktualiais klausimais priimtina ir prieinama forma.

7. Dalyvavimo – su šeimomis susiję klausimai sprendžiami šeimoms dalyvaujant ir derinant su šeimų organizacijų atstovais.

8. Tarpžinybinio koordinavimo – valstybės ir savivaldybių institucijos ir įstaigos, spręsdamos su šeimomis susijusius klausimus, bendrauja ir bendradarbiauja tarpusavyje.

9. Solidarumo – šeimos stiprinimas įgyvendinamas jungiant valstybės ir visuomenės bei visų jų grandžių pastangas.

10. Kompleksiškumo – teikiama pagalba ir parama šeimai apima visas šeimos atliekamas funkcijas, užtikrinančias šeimos materialinę, socialinę ir dvasinę gerovę.

11. Tėvų teisės ugdyti vaikus pagal savo įsitikinimus – tėvai ir globėjai nevaržomi rūpinasi vaikų ir globotinių religiniu ir doroviniu auklėjimu pagal savo įsitikinimus.

12. Geriausių vaiko interesų prioritetiškumo – priimant sprendimus ar imantis bet kokių veiksmų, susijusių su parama šeimai, atsižvelgiama į geriausius vaiko interesus.

**4 straipsnis. Bendrosios šeimos stiprinimo nuostatos**

1. Valstybės ir savivaldybių institucijos pagal kompetenciją privalo laikytis šių nuostatų:

1) šeima kyla iš laisvo vyro ir moters apsisprendimo prisiimti šeimai būdingas moralinio ir teisinio pobūdžio pareigas. Taip pat šeima kyla iš tėvystės ir motinystės;

2) šeimos narius siejančios teisės ir pareigos yra prigimtinės. Valstybė pripažįsta ir gerbia šias teises bei pareigas;

3) vyro ir moters papildomumas yra šeimos, kaip palankiausios aplinkos augti ir vystytis vaikams, kūrimo pagrindas.

2. Valstybės ir savivaldybių institucijos pagal kompetenciją privalo užtikrinti:

1) sąlygas pilnavertiškam šeimų funkcionavimui;

2) sąlygas atsakingos tėvystės ir motinystės plėtotei, pagarbą gyvybei bei žmogiškajam orumui bet kuriame žmogaus gyvenimo etape;

3) skatinimą stiprinti visuomenėje teigiamą požiūrį į šeimą;

4) valstybės pagalbos ir paramos šeimai stiprinimą;

5) šeimai palankios aplinkos, apimančios įvairias visuomenės gyvenimo sritis, tiesiogiai ar netiesiogiai įtakojančias šeimą, kūrimą.

**ANTRASIS SKIRSNIS**

**ŠEIMOS STIPRINIMO KRYPTYS**

**5 straipsnis. Šeimos stiprinimo kryptys**

Valstybės ir savivaldybių institucijos, siekdamos sumažinti demografinės krizės ir šeimų irimo nešamą didelį emocinį, socialinį ir finansinį nuostolį visuomenei, pasitelkdamos nevyriausybines organizacijas ir bendruomenes, šeimos stiprinimą įgyvendina šiomis kryptimis:

1. Švietimas **–** valstybė imasi priemonių padėti šeimai parengti vaikus ir jaunimą savarankiškam gyvenimui, kurti funkcionalią ir darnią šeimą, ugdyti brandžias, dorovingas, savarankiškas, atsakingas, gebančias bendradarbiauti ir kurti savo ir bendruomenės gyvenimą asmenybes:

1) mokyklose vykdomos rengimo šeimai programos, kurių tikslas – ugdyti brandžią, dorovingą, savarankišką, atsakingą ir kritiškai mąstančią asmenybę ir padėti tėvams rengti vaikus šeimos gyvenimui;

2) ikimokyklinio ugdymo įstaigose ir mokyklose ugdoma pagarba žmogaus gyvybei nuo jos pradėjimo iki natūralios mirties;

3) visame ugdymo procese skatinamas dorybių (ištikimybė, pastovumas, nesavanaudiškumas) ir šeimos vertybių suvokimas bei puoselėjimas;

4) ugdymo turinys, kuriame integruojami antropologiniai ir sveikos gyvensenos ugdymo komponentai, derinamas su mokyklos bendruomene ir tvirtinamas gavus jos pritarimą.

2. Materialinio saugumo užtikrinimas **–** valstybė, siekdama sudaryti galimybę šeimoms gauti pakankamas pajamas, plėtoja lanksčias užimtumo formas, padedančias derinti profesinius interesus su šeiminėmis pareigomis, sudaro palankias sąlygas šeimos verslui, formuoja šeimoms palankią mokestinę ir socialinio draudimo sistemas, esant nepakankamoms pragyvenimui pajamoms, teikia paramą:

1) sudaro palankias sąlygas pirmajam darbui/verslui;

2) sudaro palankias sąlygas kurti ir plėtoti šeimos verslą;

3) teikia papildomas užimtumo garantijas asmeniui, kuris yra vienintelis šeimos, kurioje auga vaikai ar yra kitų priežiūros reikalingų asmenų, išlaikytojas;

4) kuria palankią mokestinę sistemą šeimoms, auginančioms vaikus ir prižiūrinčioms senus ir negalią turinčius šeimos narius;

5) nustatant minimalią mėnesinę algą ir neapmokestinamąjį pajamų dydį vertina šeimų galimybę išgyventi negaunat socialinės paramos ir kompensacijų;

6) skatina darbdavius, siūlančius šeimoms įvairias darbo formas, padedančias suderinti darbą ir šeimos įsipareigojimus;

7) ugdo šeimų motyvaciją ir gebėjimus prisitaikyti prie įvairių užimtumo formų;

8) sudaro sąlygas vaiko priežiūros atostogomis naudotis abiems tėvams, sudaro palankias sąlygas įsidarbinti pasibaigus vaiko priežiūros atostogoms, galimybę atnaujinti profesines žinias ar persikvalifikuoti;

9) plėtoja ir subsidijuoja vaikų priežiūros ir švietimo paslaugas;

10) stiprina kartų solidarumą, kuris užtikrina vyresnių tėvų (senelių) visokeriopą pagalbą jaunoms šeimoms turėti vaikų, juos išlaikyti, ir atvirkščiai – vaikams rūpinimąsi savo senais tėvais, kad būtų užtikrinta jų ori senatvė;

11) remia šeimas (ypač gausias), auginančias ir auklėjančias vaikus, įstatymų nustatyta tvarka skiria išmokas vaikams ir pašalpas;

12) pertvarko sveikatos draudimo ir pensinio draudimo sistemas, kad motinų, auginančių vaikus namuose, įnašas į bendrą gerovę būtų prilygintas valstybės atlyginamam darbui.

3. Apsirūpinimas būstu ir palanki šeimai gyvenamoji aplinka **–** valstybė, siekdamapaskatinti jaunimo apsisprendimą kurti šeimą ir šeimų apsisprendimą auginti vaikus, kuria šeimai palankią gyvenamąją aplinką ir sudaro palankias sąlygas būsto nuomai ar pirmojo būsto įsigijimui:

1) teikia paramą jaunoms šeimoms nuomojantis būstą;

2) teikia paramą įsigyjant pirmąjį būstą šeimoms, auginančioms vaikus, ypač gausioms šeimoms;

3) kuria gyvenvietėse šeimai palankią gyvenamąją aplinką, atitinkančią kiekvieno šeimos nario poreikius: įrengia žaliuosius plotus, vaikų žaidimo, sporto aikšteles, poilsio zonas; sukuria šeimai palankią infrastruktūrą; skatina švarios gyvenamosios aplinkos puoselėjimą.

4. Kompleksinė pagalba šeimai – valstybė užtikrina galimybes šeimoms gauti būtiną pagalbą, siekiant stiprinti šeimos gebėjimus savarankiškai spręsti savo socialines problemas, motyvaciją kurti saugią, sveiką ir darnią aplinką savo šeimoje:

1) organizuoja ar remia sužadėtinių pasirengimo šeimai sistemos kūrimą ir palaikymą;

2) kuria ir palaiko psichologinės, pedagoginės, socialinės pagalbos sistemą, prieinamą kiekvienai šeimai;

3) organizuoja ar remia pozityvios tėvystės mokymus;

4) palaiko ir remia prevencines sutuoktinių santykių turtinimo programas, įgalinančias šeimas padėti viena kitai;

5) skatina šeimų pilietiškumą ir bendruomeniškumą;

6) organizuoja socialinę reklamą, supažindinant visuomenę su šeimos konsultavimo paslaugomis ir nušviečiant šeimos psichosocialines problemas.

5. Kompleksinės paslaugos krizę patiriančioms šeimoms bei vienišiems tėvams **–** valstybė, siekdama nedubliuoti ir neperimti šeimos funkcijų vykdymo, imasi priemonių įgalinti pačią šeimą, kad šeimos nariai sąmoningai prisiimtų atsakomybę už savo sprendimus bei savo gyvenimo kūrimą:

1) remia iniciatyvas, kuriomis ugdomas pozityvios šeimos patirties neturinčių asmenų gebėjimas kurti šeimą įsipareigojant santuokai;

2) teikia socioedukacinę pagalbą šeimai, skatinančią jos pačios motyvaciją ir atsakomybę, padedančią įveikti socialinę atskirtį;

3) kuria ir palaiko kompleksinės pagalbos ir socialinių paslaugų teikimo sistemą krizę išgyvenančioms ir socialinėje rizikoje esančioms šeimoms, tėvams ir vaikams; remia krizių bei pagalbos šeimoms centrus;

4) diegia konsultacijų prieš skyrybas sistemą, skatina mediaciją ir kitas pagalbos priemones skyrybų atveju, ypač tada, kai šeima turi nepilnamečių vaikų.

6. Teigiamo visuomenės požiūrio į šeimą stiprinimas **–** valstybė imasi priemoniųformuoti teigiamą visuomenės požiūrį į šeimą kaip visuomenės ir valstybės pagrindą, puoselėti šeimos vertybes per visuomenės informavimo priemones, renginius ir kitas laisvalaikio formas:

1) organizuoja ar remia visuomenės švietimo ir informavimo kampanijas, atskleidžiančias šeimos išskirtinę vertę asmens ir visuomenės gyvenime;

2) organizuoja ar remia visuomenės švietimo ir informavimo kampanijas, skatinančias išsaugoti bei puoselėti santuoką ir šeimą;

3) remia iniciatyvas, kuriomis visuomenėje ugdomos pozityvios nuostatos į vaiką ir motinystę/tėvystę;

4) skatina tėvus laisvalaikį leisti drauge su vaikais;

5) remia iniciatyvas, kuriomis ugdomas žurnalistų, darbdavių, valstybės ir savivaldybių tarnautojų, politikų palankus požiūris į šeimą.

7. Paslaugų kokybės užtikrinimas, tyrimai, stebėsena ir vertinimas **–** valstybė imasi priemonių, kad būtų užtikrinta teikiamų paslaugų kokybė, atliekami pagrįsti bei patikimi tyrimai, stebima šeimos gyvenimo kokybės bei demografinių duomenų kitimo dinamika, vykdoma nuolatinė šeimos politikos formavimo ir įgyvendinimo stebėsena bei vertinimas:

1) tobulina specialistų, dirbančių prevencinį darbą su šeimomis, rengimo ir kvalifikacijos kėlimo sistemą;

2) organizuoja asmenų, dirbančių skyrybų prevencijos ir pagalbos besiskiriantiems srityje, mokymus ir kvalifikacijos kėlimo kursus pagal Vyriausybės ir jos įgaliotų institucijų bei savivaldybių parengtas programas;

3) sukuria šeimos vertinimo, stebėsenos kriterijų ir rodiklių sistemą, kuri naudojama nuolatiniam šeimos būklės analizavimui;

4) organizuoja tyrimus, statistinių duomenų apie šeimos būklę ir skyrybas rinkimą bei šių duomenų analizę;

5) sukuria šeimos politikos formavimo ir įgyvendinimo stebėsenos sistemą, kuri naudojama nuolatiniam šeimos politikos efektyvumo bei poveikio šeimoms vertinimui.

**TREČIASIS SKIRSNIS**

**ŠEIMOS STIPRINIMO ORGANIZAVIMAS IR ĮGYVENDINIMAS**

**6 straipsnis.** **Šeimos stiprinimo organizavimas ir įgyvendinimas**

Šeimos stiprinimas organizuojamas ir įgyvendinamas per institucinę šeimos politikos formavimo ir įgyvendinimo sistemą.

**7 straipsnis. Šeimos politiką formuojančios institucijos**

Šeimos politiką Lietuvos Respublikoje pagal kompetenciją formuoja:

1. Lietuvos Respublikos Seimas.

2. Lietuvos Respublikos Vyriausybė, ministerijos ir kitos valstybės institucijos.

3. Savivaldybių institucijos.

**8 straipsnis. Šeimos politiką formuojančių institucijų kompetencija**

1. Lietuvos Respublikos Seimas:

1) nustato valstybės ir savivaldybių institucijoms strategines šeimos politikos kryptis, vykdo šeimos politikos įgyvendinimo parlamentinę kontrolę;

2) sudaro Nacionalinę šeimos tarybą prie Seimo ir tvirtina jos nuostatus;

3) taiko tokias įstatymų leidybos procedūras, kad teisės aktai, susiję su šeimos politika, būtų vertinami poveikio šeimai požiūriu.

2. Lietuvos Respublikos Vyriausybė:

1) strateginio planavimo dokumentuose nustato šeimos stiprinimo prioritetus;

2) teikia Lietuvos Respublikos Seimui šeimos politiką reglamentuojančių teisės aktų projektus;

3) tvirtina Vyriausybės įgaliotos institucijos parengtą ilgalaikę valstybinę šeimos stiprinimo programą, apimančią visas šeimos stiprinimo kryptis ir finansuojamą iš valstybės ir savivaldybių biudžetų lėšų bei tarptautinių programų;

4) sudaro tarpinstitucinę Šeimos politikos komisiją prie Vyriausybės ir tvirtina jos nuostatus;

užtikrina tarpinstitucinės veiklos koordinavimą šeimos politikos srityje.

3. Ministerijos:

1) dalyvauja formuojant šeimos politiką joms pavestose valdymo srityse;

2) šeimos stiprinimui skirtas programas ir jų įgyvendinimo priemones numato strateginio planavimo dokumentuose;

3) įstatymų nustatyta tvarka skatina ir remia šeimų organizacijų ir su šeimomis dirbančių organizacijų veiklą;

4) kaupia, sistemina, analizuoja ir skleidžia informaciją šeimos politikos klausimais.

4. Kitos valstybės institucijos dalyvauja šeimos politikos formavime, siekiant įgyvendinti bendrąsias šeimos stiprinimo nuostatas.

5. Savivaldybių institucijos:

1) nustato šeimos stiprinimo savivaldybėje prioritetus;

2) sudaro šeimos komitetus ar pakomitečius;

3) gali sudaryti savivaldybės šeimos tarybą;

4) šeimos stiprinimo programas ir priemones numato savivaldybės strateginiame plėtros ir (ar) savivaldybės strateginiame veiklos planuose;

5) įstatymų nustatyta tvarka skatina ir remia šeimų organizacijų ir su šeimomis dirbančių organizacijų veiklą;

6) kaupia, sistemina, analizuoja ir skleidžia informaciją šeimos politikos klausimais.

**9 straipsnis. Šeimos politiką įgyvendinančios įstaigos ir jų kompetencija**

Vyriausybė yra atsakinga už šeimos politikos įgyvendinimą. Siekiant užtikrinti šiuo įstatymu nustatytas bendrąsias šeimos stiprinimo nuostatas, Vyriausybės įstaigos, ministerijos, įstaigos prie ministerijų, kitos valstybės ir savivaldybių įstaigos dalyvauja įgyvendinant šeimos stiprinimo priemones ir programas.

**10 straipsnis. Nacionalinė šeimos taryba**

1. Nacionalinė šeimos taryba yra šeimos politikos formavimo ir įgyvendinimo vertinimo patariamoji institucija, sudaroma iš savivaldybių šeimų tarybų, mokslo ir studijų institucijų*,* šeimų organizacijų ir su šeimomis dirbančių organizacijų atstovų. Nacionalinės šeimos tarybos sudėtį ir jos nuostatus tvirtina Seimas.

2. Nacionalinė šeimos taryba dalyvauja formuojant šeimos politiką ir nustatant strategines šeimos politikos kryptis bei šeimos stiprinimo prioritetus, palaiko ryšius su Lietuvos šeimomis, jų organizacijomis, analizuoja jų lūkesčius, teikia Seimui ir Vyriausybei išvadas ir pasiūlymus dėl šeimos politikos įgyvendinimo.

3. Nacionalinė šeimos taryba kartą per metus parengia ir pateikia Seimui pranešimą apie šalies šeimų būklę ir šeimos politikos formavimo bei įgyvendinimo situaciją.

**11 straipsnis. Šeimos politikos komisija**

1. Siekiant užtikrinti šeimos politiką formuojančių valstybės ir savivaldybių institucijų bendradarbiavimą bei jų veiklos koordinavimą, sudaroma tarpinstitucinė Šeimos politikos komisija.

2. Šeimos politikos komisija sudaroma iš ministerijų ir kitų valstybės institucijų įgaliotų atstovų, taip pat Lietuvos savivaldybių asociacijos atstovų. Jos sudėtį ir nuostatus tvirtina Vyriausybė.

3. Šeimos politikos komisija derina ministerijų ir kitų valstybės bei savivaldybių institucijų veiklą, susijusią su šeimos politikos formavimu ir įgyvendinimu, svarsto su tuo susijusius svarbiausius rengiamus ir priimamus sprendimus.

4. Šeimos politikos komisija kartą per metus parengia ir pateikia Vyriausybei šeimos politikos formavimo ir įgyvendinimo apžvalgą.

**12 straipsnis.** **Savivaldybių** š**eimos tarybos**

1. Savivaldybėje gali būti sudaroma visuomeniniais pagrindais veikianti patariamoji institucija − savivaldybės šeimos taryba. Savivaldybės šeimos taryba sudaroma savivaldybės tarybos kadencijos laikotarpiui, pariteto principu: pusė narių atstovauja savivaldybės institucijoms ir įstaigoms, kita pusė – šeimų organizacijoms ir su šeimomis dirbančioms organizacijoms. Savivaldybės šeimos tarybos nuostatus tvirtina savivaldybės taryba.

2. Savivaldybės šeimos taryba padeda įgyvendinti savivaldybės šeimos stiprinimo funkcijas ir stiprina bendradarbiavimą tarp savivaldybės institucijų ar įstaigų ir šeimų bei su šeimomis dirbančių nevyriausybinių organizacijų. Savivaldybės šeimos taryba analizuoja, stebi ir vertina savivaldybės teisės aktų, įtakojančių šeimų padėtį savivaldybėje, rengimą ir įgyvendinimą, teikia savivaldybės tarybai siūlymus dėl savivaldybės prioritetų, susijusių su šeimos stiprinimu savivaldybėje, nustatymo ir šeimoms aktualių klausimų sprendimo, teikia savivaldybių institucijoms ir įstaigoms siūlymus dėl šeimos stiprinimo savivaldybėje veiksmų įgyvendinimo tobulinimo.

3. Seniūnijose ir seniūnaitijose šeimos gali telktis į visuomeniniais pagrindais veikiančias vietines šeimos tarybas, kurios svarstytų tos vietovės šeimoms rūpimus klausimus ir teiktų pasiūlymus seniūnams ir seniūnaičiams, savivaldybių šeimos taryboms.

**KETVIRTASIS SKIRSNIS**

**BAIGIAMOSIOS NUOSTATOS**

**13 straipsnis. Įstatymo įsigaliojimas ir įgyvendinimas**

1. Šis įstatymas, išskyrus šio straipsnio 2 ir 3 dalis, įsigalioja 2017 m. sausio 1 d.

2. Lietuvos Respublikos Seimas ir Lietuvos Respublikos Vyriausybė iki šio įstatymo įsigaliojimo priima šiam įstatymui įgyvendinti reikalingus teisės aktus.

3. Lietuvos Respublikos Vyriausybė iki šio įstatymo įsigaliojimo peržiūri visus su šeimos politika susijusius teisės aktus ir suderina juos su šiame įstatyme nustatytais šeimos stiprinimo įgyvendinimo principais ir bendrosiomis šeimos stiprinimo nuostatomis.

4. Lietuvos Respublikos Seimas ir Lietuvos Respublikos Vyriausybė rengdami bei įgyvendindami teisės aktus šeimos politikos srityje atsižvelgia ir derina juos su šiame įstatyme nustatytais šeimos stiprinimo įgyvendinimo principais bei bendrosiomis šeimos stiprinimo nuostatomis.

5. Lietuvos Respublikos Vyriausybės įgaliota institucija bendradarbiaudama su šeimos politiką formuojančiomis ir įgyvendinančiomis institucijomis, įstaigomis bei šeimų ir su šeimomis dirbančiomis organizacijomis per 1 metus nuo šio įstatymo įsigaliojimo parengia ilgalaikę valstybinę šeimos stiprinimo programą.

*Skelbiu šį Lietuvos Respublikos Seimo priimtą įstatymą.*

Respublikos Prezidentas